উত্তরবঙ্গ বিশ্ববিদ্যালয় সংলগ্ন শিবমন্দিরে চিতাবাঘের হামলা, আহত যুবক

শিলিগুড়ি: শিলিগুড়ির (Siliguri) শিবমন্দিরে উত্তরবঙ্গ বিশ্ববিদ্যালয় (North Bengal University) সংলগ্ন এলাকায় ফের চিতাবাঘ আতঙ্ক (Leopard Attack)। মঙ্গলবার সকালে এক যুবকের উপর আকস্মিকভাবে চিতাবাঘের হামলায় চাঞ্চল্য ছড়ায় গোটা এলাকায়।

আহত যুবকের নাম অভিষেক প্রসাদ। জানা গিয়েছে, তিনি বাড়ির বাথরুমে ঢোকার সঙ্গে সঙ্গেই লুকিয়ে থাকা চিতাবাঘ হঠাৎ ঝাঁপিয়ে পড়ে। গুরুতর আহত অবস্থায় অভিষেককে দ্রুত মাটিগাড়া এলাকার একটি বেসরকারি নার্সিংহোমে ভর্তি করা হয়েছে।

আরও পড়ুন: রানাঘাটে ফের SIR আতঙ্কে মৃত্যু, পরিবারের পাশে তৃণমূল নেতা দেবাংশু ভট্টাচার্য

উত্তরবঙ্গ বিশ্ববিদ্যালয়ের ৩ নম্বর গেটের কাছাকাছি ঘন জনবসতিপূর্ণ ওই এলাকায় কীভাবে চিতাবাঘ ঢুকে পড়ল, তা নিয়ে ধোঁয়াশা তৈরি হয়েছে। প্রতিদিনই সেখানে বিপুল সংখ্যক ছাত্রছাত্রী ও সাধারণ মানুষের যাতায়াত থাকায় আতঙ্ক আরও বেড়েছে।

ঘটনার খবর পেয়ে বনদফতরের কর্মী ও পুলিশ ঘটনাস্থলে পৌঁছে তল্লাশি শুরু করে। যদিও দীর্ঘ অনুসন্ধানের পরও চিতাবাঘের কোনও হদিস মেলেনি। বনদফতরের পক্ষ থেকে এলাকায় খাঁচা পাতা হয়েছে চিতাবাঘ ধরতে, তবে মঙ্গলবারের ঘটনার পর থেকে এখনও পর্যন্ত চিতার দেখা মেলেনি।

স্থানীয়দের দাবি, যত দ্রুত সম্ভব চিতাবাঘটিকে ধরার ব্যবস্থা করা হোক, নইলে বড় বিপদ ঘটতে পারে। এদিকে প্রশাসনের পক্ষ থেকে এলাকার মানুষকে সতর্ক থাকার পরামর্শ দেওয়া হয়েছে।